KIRJALLINEN KYSYMYS E-0698/98 komissiolle esittäjä(t): Amedeo Amadeo (NI) ja Salvatore Tatarella (NI) (18. maaliskuuta 1998)

Aihe: Saasteperäiset sairaudet

Ehdotus Euroopan parlamentin ja neuvoston päätökseksi saasteperäisten sairauksien vastaisen yhteisön toimintaohjelman 1999 - 2003 hyväksymisestä osana kansanterveyden alalla toteutettavia toimia, asiak. KOM(97) 266 lopull. - 97/0153(COD) ((EYVL C 214, 16.7.1997, s. 7. )). Toisen erityistavoitteen (Riskien hahmottaminen ja hallinta) osalta Euroopan komissiota pyydetään huomioimaan, että väestön keskuudessa esiintyvän tarpeettoman huolestuneisuuden välttämiseksi ja kansalaisten kannustamiseksi ympäristön riskeille altistumisen vähentämiseen mahdollisimman alhaiselle tasolle tarvitaan paljon enemmän kuin pelkkää tiedotusta. Kansan on voitava luottaa niihin, jotka antavat tietoja. Tämän lisäksi pyydetään ottamaan huomioon sellaiset seikat kuten yhteiskunnallinen ympäristö ja asiaosaisten asiantuntemus. Tiedottaminen on tehtävä järjestelmällisesti.

Komission jäsenen Pádraig Flynnin komission puolesta antama yhteinen vastaus kirjallisiin kysymyksiin E-0695/98, E-0696/98, E-0697/98, E-0698/98 ja E-0699/98 (16. huhtikuuta 1998)

Saasteperäisten sairauksien vastaista kansanterveyden toimintaohjelmaa koskevassa tiedonannossaan ja ehdotuksessaan ((EYVL C 214, 16.7.1997. )) komissio esitteli kolme keinoa ympäristön saastumisesta aiheutuvien sairauksien torjumiseksi. Näistä ensimmäinen pyrkii rajoittamaan saasteiden tuottamista ja toinen vähentämään saastepitoisuuksia ja väestön altistumista saasteille. Molemmat keinot ovat keskeisiä yhteisön ympäristöpolitiikalle. Kolmas, täydentävä osa koostuu kansanterveystoimista, joilla pyritään lieventämään saasteista ihmisille koituvia vaikutuksia tapauksissa, joissa niitä ei teknisistä tai taloudellisista syistä voida välttää. Ehdotetut toimenpiteet sopivat yhteen muiden saasteperäisiin sairauksiin liittyvien toimien kanssa.

Kuten komissio ilmaisi parlamentin maaliskuun 1998 istuntojakson aikana, nykyisillä rahoitusnäkymillä ei voida odottaa ehdotetun ohjelman rahoituksen ylittävän minään vuonna sen viisivuotisen keston aikana 1,3 miljoonan ecun määrää, joka on varattu ensimmäiselle vuodelle (1999).

Komissio korosti tiedonannossaan, että on tärkeää saada saasteiden ja sairauksien välistä syy-yhteyttä koskevaa tieteellistä tietoa sekä kerätä ja arvioida olemassaolevaa aineistoa syy-yhteyksistä.

Komissio ehdotti myös toimia, joilla lisätään tietoa ja ymmärrystä saasteperäisistä sairauksista ja siitä, miten ne tiedostetaan, arvioidaan ja miten niitä hallitaan. Syynä tähän on se, että tiedeyhteisö, päättäjät ja suuri yleisö eivät koe riskejä samalla tavalla ja olisi tarpeellista saada aikaan toimiva vuoropuhelu näiden osapuolten välille.

On näyttöä siitä, että allergiat ja hengityselinten sairaudet ovat selvästi lisääntyneet, mikä aiheuttaa tuntuvia sosiaalisia ja taloudellisia ongelmia jäsenvaltioille, ja että väestö altistuu merkittävästi niin sisätiloissa kuin ulkonakin saasteille, joiden arvellaan osaltaan aiheuttavan, laukaisevan tai pahentavan näitä sairauksia. Koska komissiolla on jo toimintaohjelmia muita merkittäviä saasteisiin liittyviä sairauksia varten (esimerkiksi ¨Eurooppa syöpää vastaan¨), komission ehdotukseen sisällytettiin erityisiä toimia hengityselinten sairauksia ja allergioita vastaan. Tukea ruoka-allergioita ehkäisevälle toiminnalle kuten rintaruokinnalle saatetaan harkita ehdotettua ohjelmaa toteutettaessa, jotta täydennettäisiin muita elintarviketurvallisuutta koskevia toimenpiteitä, kuten asianmukaista elintarvikkeiden ja ainesosista kertovan tiedon merkitsemistä. Yhteisön elintarviketurvallisuutta koskevassa politiikassa tähän kiinnitetään erityistä huomiota.